CELEX: 32014R1297
Language: bg
Date: 2014-12-05 00:00:00
Title: Регламент (ЕС) № 1297/2014 на Комисията от 5 декември 2014 година за изменение с цел адаптиране към научно-техническия напредък на Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси  Текст от значение за ЕИП

6.12.2014   
            
            
               BG
            
            
               Официален вестник на Европейския съюз
            
            
               L 350/1
            
         РЕГЛАМЕНТ (ЕС) № 1297/2014 НА КОМИСИЯТА
   от 5 декември 2014 година
   за изменение с цел адаптиране към научно-техническия напредък на Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси
   (текст от значение за ЕИП)
   ЕВРОПЕЙСКАТA КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (1), и по-специално член 53, параграф 1 от него,
   като има предвид, че:
   
               (1)
            
            
               С Регламент (ЕО) № 1272/2008 се хармонизират критериите за класифициране и правилата за етикетиране и опаковане на опасни вещества и смеси. В него се установява задължение за доставчиците да етикетират и опаковат веществата и смесите, класифицирани като опасни, в съответствие с посочения регламент преди пускането им на пазара. В регламента се предвиждат правила за избягване на случайно излагане на потребителите, и по-специално на малките деца, на действието на опасни химикали, доставяни на масовия потребител, както и за избягване на натравяне с тях.
            
         
               (2)
            
            
               На пазара в държавите членки се пускат течни потребителски перилни детергенти в разтворими опаковки за еднократна употреба, а пазарният дял в Съюза на този продукт нараства. Съществуващите разпоредби по отношение на съдържащите опасни химикали разтворими опаковки за еднократна употреба не осигуряват достатъчна защита. Поради това е обосновано прилагането на единен и по-ефективен подход, за да се гарантира по-добра защита на масовия потребител и по-специално на малките деца и на други уязвими групи, като същевременно се запази свободното движение на химични продукти, съдържащи се в разтворими опаковки.
            
         
               (3)
            
            
               Центровете по токсикология в няколко държави членки докладваха за значителен брой тежки инциденти с натравяне и увреждане на очите при бебета, свързани с течните потребителски перилни детергенти в разтворими опаковки за еднократна употреба, като при тях процентът на злополуките е по-висок в сравнение с потребителските перилни детергенти, при които се използват други системи за опаковане.
            
         
               (4)
            
            
               Въпреки че информационните кампании в някои държави членки доведоха до някои положителни резултати, е необходимо да се намали привлекателността на този вид продукт за малките деца и те да бъдат защитени, като този вид продукт се направи по-малко видим чрез използването на непрозрачна външна опаковка, чрез добавяне на отблъскващо вещество (като например горчиво вещество) в разтворимата опаковка, което да предизвиква незабавна реакция на отхвърляне при съприкосновение с устата, и като достъпът до този вид продукт се направи по-труден. На етикета на външната опаковка на течните потребителски перилни детергенти в разтворими опаковки за еднократна употреба следва да се добави допълнителна информация, като се привлече вниманието към нея.
            
         
               (5)
            
            
               За да се предприемат бързи действия с оглед на тежките последици, свързани с инцидентите с тези продукти, като същевременно се вземе предвид минималното време, необходимо на икономическите оператори, за да се съобразят с новите правила, следва да се предвиди подходящ преходен период.
            
         
               (6)
            
            
               Използването на процедурата по спешност съгласно член 54, параграф 4 от Регламент (ЕО) № 1272/2008 е обосновано.
            
         
               (7)
            
            
               Без необосновано забавяне ще бъдат проведени допълнителни проучвания относно съответните инциденти и ще бъде разгледано предприемането на допълнителни мерки, включително разширяване на приложното поле на правилата, така че то да обхване и други потребителски продукти, съдържащи се в разтворими опаковки, както и преразглеждането на предложените правила.
            
         
               (8)
            
            
               Мерките, предвидени в настоящия регламент, са в съответствие със становището на Комитета, учреден съгласно член 133 от Регламент (ЕО) № 1907/2006 на Европейския парламент и на Съвета (2),
            
         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 1272/2008 се изменя, както следва:
   
               1)
            
            
               В член 35, параграф 2, втора алинея се добавя следното изречение:
               „Когато течен потребителски перилен детергент, както е определен в член 2, точка 1а от Регламент (ЕО) № 648/2004 на Европейския парламент и на Съвета (3), се съдържа в разтворима опаковка за еднократна употреба, се прилагат допълнителните изисквания от раздел 3.3 от приложение II..
         
               2)
            
            
               Приложение II се изменя, както е посочено в приложението към настоящия регламент.
            
         Член 2
   1.   Чрез дерогация от член 3, втора алинея за веществата, посочени в член 1, класифицирани, етикетирани и опаковани в съответствие с Регламент (ЕО) № 1272/2008 и пуснати на пазара преди 1 юни 2015 г., до 31 декември 2015 г. не важи изискването да бъдат преетикетирани и преопаковани в съответствие с Регламент (ЕО) № 1272/2008, изменен с настоящия регламент.
   2.   Чрез дерогация от член 3, втора алинея за смесите, посочени в член 1, класифицирани, етикетирани и опаковани в съответствие с Директива 1999/45/ЕО на Европейския парламент и на Съвета (4) или Регламент (ЕО) № 1272/2008 и пуснати на пазара преди 1 юни 2015 г., до 31 декември 2015 г. не важи изискването да бъдат преетикетирани и преопаковани в съответствие с Регламент (ЕО) № 1272/2008, изменен с настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   Той се прилага от 1 юни 2015 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 декември 2014 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 353, 31.12.2008 г., стр. 1.
   
      (2)  Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 30.12.2006 г., стр. 1).
   
      (3)  Регламент (ЕО) № 648/2004 на Европейския парламент и на Съвета от 31 март 2004 г. относно детергентите (ОВ L 104, 8.4.2004 г., стр. 1)“
   
      (4)  Директива 1999/45/ЕО на Европейския парламент и на Съвета от 31 май 1999 г. за сближаване на законовите, подзаконовите и административните разпоредби на държавите членки относно класифицирането, опаковането и етикетирането на опасни препарати (ОВ L 200, 30.7.1999 г., стр. 1).
   
      ПРИЛОЖЕНИЕ
      В част 3 от приложение II към Регламент (ЕО) № 1272/2008 се добавя следният раздел 3.3:
      
         „3.3   Течни потребителски перилни детергенти в разтворими опаковки за еднократна употреба
         
         Когато течен потребителски перилен детергент в дози за еднократна употреба се съдържа в разтворима опаковка, се прилагат следните допълнителни разпоредби:
         
                     3.3.1.
                  
                  
                     Течните потребителски перилни детергенти, съдържащи се в разтворима опаковка за еднократна употреба, трябва да се поставят във външна опаковка. Външната опаковка трябва да отговаря на изискванията на раздел 3.3.2, а разтворимата опаковка — на изискванията на раздел 3.3.3.
                  
               
                     3.3.2.
                  
                  
                     Външната опаковка:
                     
                                 i)
                              
                              
                                 трябва да бъде непрозрачна или тъмна, така че да не позволява продуктът или индивидуалните дози да бъдат видими;
                              
                           
                                 ii)
                              
                              
                                 без да се засягат разпоредбите на член 32, параграф 3, на нея трябва да е поставена препоръка за безопасност P102 „Да се съхранява извън обсега на деца“ на видно място и във формат, който привлича вниманието;
                              
                           
                                 iii)
                              
                              
                                 трябва да представлява леснозатварящ се след употреба контейнер, който остава в стабилно положение при поставяне върху повърхност;
                              
                           
                                 iv)
                              
                              
                                 без да се засягат изискванията на раздел 3.1, трябва да е снабдена с приспособление за затваряне, което:
                                 
                                             а)
                                          
                                          
                                             възпрепятства възможността опаковката да бъде отворена от малки деца, като изисква координирано действие на двете ръце със сила, което прави трудно отварянето ѝ от малки деца;
                                          
                                       
                                             б)
                                          
                                          
                                             трябва да запазва своята функционалност при условия на многократно отваряне и затваряне през цялата продължителност на използване на външната опаковка.
                                          
                                       
                           
               
                     3.3.3.
                  
                  
                     Разтворимата опаковка:
                     
                                 i)
                              
                              
                                 трябва да съдържа отблъскващо вещество в безопасна концентрация, което при случайна орална експозиция да предизвиква орална реакция на отхвърляне в рамките на максимум 6 секунди;
                              
                           
                                 ii)
                              
                              
                                 трябва да задържа намиращото се в нея течно съдържание в продължение на най-малко 30 секунди, когато разтворимата опаковка се постави във вода с температура 20 °C;
                              
                           
                                 iii)
                              
                              
                                 трябва да издържа на механичен натиск със сила най-малко 300 N при стандартни условия на изпитване.“